Önnur umferð Wow air vormóts TR fór fram síðastliðið mánudagskvöld . Úrslit í A flokki voru að mestu eftir bókinni góðu . Stórmeistarinn Hannes Hlífar sigraði Björgvin Víglundsson örugglega meðan Davíð Kjartansson sigraði Dag Ragnarsson í uppgjöri “ FM hnakkanna ” . Það var þriðja tapskák Dags í röð , en hann hafði áður tapað óvænt tveimur skákum í áskorendaflokk Íslandsmótsins . Á þriðja borði gerðu síðan alþjóðlegi meistarinn Bragi Þorfinnsson og frægasti FM Íslands Ingvar Þór Jóhannesson jafntefli . Hannes og Davíð eru efstir með fullt hús og mætast einmitt í þriðju umferð . Í B flokki gerðu Vignir Vatnar Stefánsson og Sverrir Örn Björnsson jafntefli á fyrsta borði og sömuleiðis Birkir Karl Sigurðsson og Halldór Pálsson á öðru borði . Menn umferðarinnar voru þó tvímælalaust tvíburabræðurnir Bárður Örn og Björn Hólm Birkissynir . Bárður Örn sigraði Stefán Bergsson örugglega með svörtu og það sama gerði Björn Hólm í viðureign sinni við Gauta Pál Jónsson . Landsliðskonan Hallgerður Helga Þorsteinsdóttir sigraði síðan Jóhann Óla Eiðsson í frestaðri skák sem fram fór í gærkvöldi . Sex keppendur hafa einn og hálfan vinning eftir tvær umferðir og ljóst að hart verður barist í þriðju umferð . Þá mætast m.a . Sverrir Örn og Birkir Karl meðan Bárður Örn teflir við Vignir Vatnar . Athyglisverð viðureign verður svo á botninum en þar mætast Gauti Páll og Stefán en báðir eru þeir “ páskaeggjaðir ” eftir tvær fyrstu umferðirnar . Þriðja umferð Wow air mótsins fer fram mánudagskvöldið 13. apríl .